b'\n_START_ARTICLE_\n\xc5\xbdaliasis stogas\n_START_SECTION_\nIstorija ir paplitimas\n_START_PARAGRAPH_\n\xc5\xa0iuolaikiniai \xc5\xbealieji stogai su specialiai pagaminta augalijai skirta danga yra gan naujas rei\xc5\xa1kinys. Pirmieji tokio tipo stogai buvo \xc4\xafrengti Vokietijoje 7-ajame de\xc5\xa1imtmetyje, v\xc4\x97liau paplito daugelyje kit\xc5\xb3 valstybi\xc5\xb3. Laikoma, kad Vokietijoje \xc5\xa1iuo metu ap\xc5\xbeeldinta apie 10\xc2\xa0% stog\xc5\xb3 . Europoje \xc5\xbealieji stogai iki \xc5\xa1iol buvo populiaresni nei JAV, ta\xc4\x8diau kai kuriuose JAV miestuose (\xc4\x8cikagoje, Atlantoje, Portlande) stog\xc5\xb3 ap\xc5\xbeeldinimas aktyviai skatinamas regioniniu mastu.\n_START_SECTION_\n\xc5\xbdali\xc5\xb3j\xc5\xb3 stog\xc5\xb3 tipai\n_START_PARAGRAPH_\nPriklausomai nuo substrato sluoksnio gylio, augalijos tipo ir reikalingos prie\xc5\xbei\xc5\xabros kiekio, stog\xc5\xb3 ap\xc5\xbeeldinimas gali b\xc5\xabti intensyvus arba ekstensyvus, taip pat galimas tarpinis variantas. Prie intensyviai ap\xc5\xbeeldint\xc5\xb3 stog\xc5\xb3 priskiriami stogai su nema\xc5\xbeo storio substrato/dirvo\xc5\xbeemio sluoksniu, kuriame auga didesni augalai arba palaikoma vejos tipo vegetacija ir kuriam reikalinga nuolatin\xc4\x97 prie\xc5\xbei\xc5\xabra (laistymas, tr\xc4\x99\xc5\xa1imas ir pan.). Ekstensyviems stogams, prie\xc5\xa1ingai, daug prie\xc5\xbei\xc5\xabros nereikia, pvz., pakanka i\xc5\xa1rav\xc4\x97ti kart\xc4\x85 per metus. Pastarojo tipo ap\xc5\xbeeldinimui u\xc5\xbetenka labai plono \xe2\x80\x9edirvo\xc5\xbeemio\xe2\x80\x9c sluoksnio, augalij\xc4\x85 sudaro samanos, \xc5\xbeol\xc4\x97s._NEWLINE_Ap\xc5\xbeeldinto stogo dizainas skiriasi ant plok\xc5\xa1\xc4\x8di\xc5\xb3 stog\xc5\xb3 (l\xc4\x97k\xc5\xa1tieji/plok\xc5\xa1tieji \xc5\xbealieji stogai) bei \xc5\xa1laitini\xc5\xb3 stog\xc5\xb3. Ap\xc5\xbeeldinami stogai, kuri\xc5\xb3 \xc5\xa1laitai pasvir\xc4\x99 ne daugiau kaip 30\xc2\xb0 kampu. \xc4\xaemanoma ap\xc5\xbeeldinti ir statesnius \xc5\xa1laitus, ta\xc4\x8diau turi b\xc5\xabti atsi\xc5\xbevelgta \xc4\xaf tai, kad kuo statesni \xc5\xa1laitai, tuo tik\xc4\x97tinos sausesn\xc4\x97s s\xc4\x85lygos, nes vanduo nuteka grei\xc4\x8diau bei d\xc4\x97l ma\xc5\xbeesnio horizontalaus ploto gaunamas ma\xc5\xbeesnis krituli\xc5\xb3 kiekis.\n_START_SECTION_\n\xc5\xbdali\xc5\xb3j\xc5\xb3 stog\xc5\xb3 pavyzd\xc5\xbeiai\n_START_PARAGRAPH_\nVienas did\xc5\xbeiausi\xc5\xb3 ekstensyviai ap\xc5\xbeeldint\xc5\xb3 stog\xc5\xb3 priklauso Ford Motor Company - tai River Rouge gamybinis padalinys JAV, kurio \xc5\xbealiasis stogas u\xc5\xbeima 42 t\xc5\xabkst. kvadratini\xc5\xb3 metr\xc5\xb3. Kiti \xc5\xbeinomi pavyzd\xc5\xbeiai - \xc4\x8cikagos Rotu\xc5\xa1\xc4\x97 bei Gap b\xc5\xabstin\xc4\x97 San Bruno._NEWLINE_Vienas seniausi\xc5\xb3 \xc5\xbeali\xc5\xb3j\xc5\xb3 stog\xc5\xb3 Europoje buvo \xc4\xafrengtas 1914 m. \xc5\xa0veicarijoje Mooso e\xc5\xbeero vandens valymo stotyje Ci\xc5\xabriche._NEWLINE_Pirmuoju botanikos sodu ant stogo laikomas 1999 m. Malm\xc4\x97s priemiestyje \xc4\xafrengtas Augustenborgo stogo botanikos sodas._NEWLINE_Lietuvoje pirmieji \xc5\xbealieji stogai \xc4\xafrengti apie 2000 m.'